钦定古今图书集成/明伦汇编/官常典/第647卷 > 唐介
## 钦定古今图书集成/明伦汇编/官常典/第647卷 > 唐介

按《宋史》本传：“介字子方，江陵人。擢第，为武陵尉，调平
江令。民李氏赀而吝，吏有求不厌，诬为杀人祭鬼。岳
守捕其家，无少长，楚掠不肯承，更属介讯之，无他验。
守怒，白于朝，遣御史方偕徙狱别鞫之，其究与介同。
守以下得罪，偕受赏，介未尝自言。知莫州任丘县，当
辽使往来道，驿吏以诛索破家为苦，介坐驿门，令曰：
‘非法所应给，一切勿与。稍毁吾什器者，必执之’。”皆帖
伏以去。沿边塘水岁溢，害民田，中人杨怀敏主之，欲
割邑西十一村地潴涨潦，介筑堤阑之，民以为利。